**መስከረም 2013 ዓ.ም**

**በስራ ላይ ስለሚደርስ ጉዳት፣ ህክምና እና ካሳ**

በኢመደኤ የሰራተኞች መተዳደርያ መመሪያ ስለ አግልግሎት ጡረታ አበልና በስራ በመጣ የአካል ጉዳት ወይም በሽታ ምክንያት በከፊል ወይም በሙሉ የመስራት ችሎታውን ያጣ የኤጀንሲው ሰራተኛ በጡረታ ህጉ የተቀመጡት መብቶች እንደሚጠበቁለት በአንቀጽ 24 ይደነግጋል፡፡ ሆኖም በኢመደኤ ቅሬታ ከሚቀርብባቸው እና የግንዛቤ ክፍተት የሚስተዋልባት ጉዳይ አንዱ በሥራ ላይ የሚደርስ አደጋ/ጉዳት ምክንያት ሰራተኛው የሚኖረው መብት እና ግዴታ ተጠቃሽ ነው፡፡ በተለየ ከጊዜያዊ ሰራተኞች ጋር በተገናኘ ተደጋጋሚ ቅሬታዎች ሲነሱ ቆይተዋል፡፡ ~~ምክንያቱም~~ የፌደራል የመንግስት ሰራተኞች አዋጁም ሆነ የፌደራል የመንግስት ሰራተኞች የጡረታ አዋጅ ተፈፃሚነታቸው ለቋሚ ሰራተኞች ብቻ ስለነበር ነው፡፡ ነገር ግን አሁን ላይ የፌደራል የመንግስት ሰራተኞች የጡረታ አዋጅን ለማሻሻል የወጣው አዋጅ 907/2007 ተፈፃሚነቱን በተወሰነ መልኩ ያሰፋ ሲሆን ይህም የመንግስት ሰራተኛ በሚለው ትርጓሜ ላይ ከቋሚ ሰራተኞች በተጨማሪ በመንግሰት መስሪያ ቤት፣በመንግስት የልማት ድርጅት ወይም በመንግስት በሚካሄድ ፕሮጀክት ወይም ፕሮግራም በቋሚነት ወይም ለተወሰነ ጊዜ ወይም ለተወሰነ ስራ በመቀጠር በየወሩ ደመወዝ እየተከፈለው የሚሰራ ሰው ነው፡፡

በዚህ ትርጓሜ ለተወሰነ ጊዜ የሚለው ቃል ጊዜያዊ የሚል አንደምታ እንዳለው በዚሁ ማሻሻያ አዋጅ ለተወሰነ ጊዜ ወይም ለተወሰነ ስራ ከተሰጠው ትርጓሜ መረዳት ይቻላል፡፡በትርጓሜውም ለተወሰነ ጊዜ ወይም ለተወሰነ ስራ ማለት በመንግሰት መስሪያ ቤት፣በመንግስት የልማት ደርጅት ወይም በመንግስት በሚካሄድ ፕሮጀክት ወይም ፕሮግራም ውስጥ በጊዜያዊነት ወይም ለቁርጥ ሥራ ከ45 ቀናት ላላነሰ ጊዜ በመቀጠር በየወሩ ደመወዝ እየተከፈለበት የሚከናወን ሥራ ሲሆን በቀን ሥራ፣ በጥጥ ለቀማ፣ በሸንኮራ አገዳ ቆረጣ እና ሌሎች መሰል በየዓመቱ እየተደጋገሙ የሚከናወኑ ሥራዎችን አይጨምርም፡፡ ይህም የፌደራል የጡረታ አዋጅ ለጊዜያዊ ሰራተኞችም ተፈፃሚ እንደሚሆን የሚያስረዳ በመሆኑ ቀድሞ የነበረውን ጥያቄ የሚፈታ እና ምላሽ የሚሰጥ ነው፡፡ በመሆኑም ጊዜያዊ ሰራተኞች ቋሚ ሰራተኞች በስራ ላይ ለሚደርስ አደጋ የሚያገኙትን ህክምና ይሁን ካሳ የማግኘት መብት አላቸው፡፡ ስለ ተፈፃሚነቱ ይህን ያህል ካልን ወደ ዋና ርዕሳችን ስንመለስ፤

በስራ ላይ የሚደርስ ጉዳት ማለት በስራ ላይ የሚደርስ አደጋ ወይም በስራ ምክንያት የሚመጣ በሽታ ነው፡፡ በሥራ ላይ የሚደርስ አደጋ ማለት የመንግስት ሠራተኛው መደበኛ ሥራውን በማከናወን ላይ እንዳለ ወይም ከሥራው ጋር በተያያዘ ምክንያት በአካሉ ወይም በአካሉ የተፈጥሮ ተግባር ላይ በድንገት የሚደርስ ሲሆን፡-

* የመንግስት ሠራተኛው ከመደበኛ ሥራው፣የሥራው ቦታው ወይም የሥራ ሰዓቱ ውጭ ሥልጣኑ በሚፈቅድለት ሰው የተሰጠውን ትዕዛዝ በመፈፀም ላይ ዕያለ የደረሰ ጉዳት፤
* ሥልጣኑ በሚፈቅድለት ሰው የተሠጠውን ትዕዛዝ ባይኖርም የመንግስት ሠራተኛው በመስሪያ ቤቱ ውስጥ የደረሰን ድንገተኛ አደጋ ወይም ጥፋት ለመከላከል በሥራ ሰዓት ወይም ከሥራ ሰዓት ውጭ በሚፈፅመው ተግባር ምክንያት የደረሰን ጉዳት፤
* የመንግስት ሠራተኛው ወደ ሥራ ቦታው ወይም ከሥራ ቦታው መንግስት ለሰራተኞች አገልግሎት እንዲሰጥ በመደበው የመጓጓዣ አገልግሎት በመጓዝ ላይ በነበረበት ጊዜ የደረሰን ጉዳት
* የመንግስት ሠራተኛው ከሥራው ጋር በተያያዘ ተግባሩ ምክንያት ከሥራው በፊት ወይም በኋላ ወይም ሥራው ለጊዜው ተቋርጦ በነበረበት ጊዜ በሥራው ቦታ ወይም በመስሪያ ቤቱ ግቢ ውስጥ በመገኘት የደረሰበትን ማንኛውንም ጉዳት እና
* የመንግስት ሰራተኛው ሥራውን በማከናወን ላይ ባለበት ጊዜ በመንግስት መስሪያ ቤቱ ወይም በሦስተኛ ወገን ድርጊት ምክንያት የደረሰበት ጉዳት የሚጨምር ይሆናል፡፡

ነገር ግን ሠራተኛው ሆነ ተብሎ በተለይም በመሥሪያ ቤቱ አስቀድሞ በግልፅ የተሠጡትን የደህንነት መጠበቂያ መመሪያዎች በመጣስ ወይም በመጠጥ ወይም በአንደንዛዥ ዕፅ ሰክሮ በሥራ ላይ በመገኘቱ የደረሰበት ጉዳት በሥራ ምክንያት እንደደረሰ ጉዳት አይቆጠርም፡፡

በስራ ላይ በአካል ላይ የሚደርስ ጉዳት ጊዜያዊ የአካል ጉዳት፣ዘላቂ ከፊል የአካል ጉዳት ወይም ዘላቂ ሙሉ የአካል ጉዳት ሊሆን ይችላል፡፡

* ጊዜያዊ የአካል ጉዳት

ለተወሰነ ጊዜ በሙሉ ወይም በከፊል የመስራት ችሎታ ማጣት፤

* ዘላቂ ከፊል የአካል ጉዳት

የመሥራት ችሎታ የሚቀንስ የማይድን በሥራ ላይ የሚደርስ ጉዳት ማለት ሲሆን

* ዘላቂ ሙሉ የአካል ጉዳት

ጉዳት የደረሰበትን የመንግስት ሠራተኛ ማናቸውንም ደመወዝ የሚያስገኝ ሥራ ለመስራት የሚከለክለው የማይድን በሥራ ላይ የሚደርስ ጉዳት ነው፡፡

* **አደጋን ማሳወቂያ የጊዜ ገደብ**

በስራ ላይ አደጋ ሲያጋጥም ከመከላከያ ሠራዊት አባል በስተቀር የመንግስት መ/ቤቱ አደጋው ከደረሰበት ቀን ጀምሮ ባሉት 30/ሰላሳ/ ቀናት ውስጥ በፅሁፍ ለመንግስት ሠራተኞች ማህበራዊ ዋስትና ኤጀንሲ ማስታወቅ አለበት፡፡ መ/ቤቱ በተጠቀሰው ጊዜ ካላሳወቀ በመንግስት ሠራተኛው ላይ ለሚደርሰው ጉዳት መ/ቤቱ ሀላፊነት ይኖርበታል፡፡

የማሳወቂያ የጊዜ ገደብ በተመለከተ ጊዜውን ሳይጠበቅ በስራ ላይ የደረሰን ጉዳት ለመንግስት ሠራተኞች ማህበራዊ ዋስትና ኤጀንሲ ባለማሳወቅ ምክንያት የዳረጎት ክፍያ ሃላፊነት ወደ ኢመደኤ ተጥሎ በህግ ጉዳዮች ዳይሬክቶሬት ጉዳይ ተይዞ የነበረ ሲሆን በተደረገ ከፍተኛ ጥረት እና የክርክር ሂደት በማህበራዊ ዋስትና ኤጀንሲ ይግባኝ ሰሚ ጉባኤ ድረስ ይግባኝ በማቅረብ ሠራተኛው የሚገባውን የዳረጎት ክፍያ እንዲያገኝ ተደርጓል፡፡

ነገር ግን እንደዚህ አይነት ክፍቶች እንዳይከሰቱ በፌደራል የሰራተኞች የጡረታ አዋጅ አንቀፅ 33 በተቀመጠው ጊዜ መሰረት ኢመደኤ የሥራ ላይ ጉዳት በደረሰ በ 30 ቀናት ውስጥ ማሳወቅ የሚኖርበት ሲሆን ይህ የ30 ቀናት የጊዜ ገደብ ተከታታይ ቀናት ወይም የሥራ ቀናት መሆኑን ህጉ በግልፅ አያስቀምጥም፡፡ ሆኖም በኢመደኤ ላይ ሊጣል የሚችለውን ሃላፊነት ለማስቀረት ህጉን በጠባቡ በመተርጎም ተከታታይ ቀናት የሚለውን ትርጓሜ በመውሰድ በተከታታይ 30 ቀናት ውስጥ ማሳወቅ ይመረጣል፡፡

* **የህክምና ሽፋን**

ከላይ የተጠቀሱት አንዱ ጉዳት ሲያጋጥም በሀገር ውስጥ የጠቅላላ የልዩ ህክምና እንዲሁም የቀዶ ሕክምና ወጪዎች፣የሆስፒታል የመድሃኒት ወጪዎች እና የማንኛውም አስፈላጊ ሰው ሰራሽ ምትክ ወይም ተጨማሪ አካሎችና የአጥንት ጥገና ወጪዎች ጉዳት የደረሰበት ሠራተኛ በሚሰራበት የመንግስት መስሪያቤት ወጪ የሚሸፈን ይሆናል፡፡ ይህ ህክምና በመንግስት የህክምና ተቋማት የሚሰጥ ሲሆን ህክምናው በመንግስት የህክምና ተቋማት የማይሰጥ ሆኖ ሲገኝ በግል የህክምና ተቋም ሊሰጥ እንደሚችል የፌደራል የመንግስት ሠራተኞች አዋጅ 1064 አንቀፅ 59/2/ ላይ ይገልፃል፡፡ ኢመደኤን በተመለከተ የሰራተኞች መተዳደሪያ መመሪያ አግባብ ኤጀንሲው የሰራተኞቹን የሃገር ውስጥ ሙሉ የህክምና ወጪ እንደሚሸፍን ይታወቃል፡፡

* **የጉዳት ጡረታ አበል እና የጉዳት ዳረጎት**

የፌደራል የመንግስት ሰራተኞች አዋጅ 1064/2010 በሥራ ላይ አደጋ የደረሰበት ሰራተኛ ከተደረገለትን ህክምና ውጭ እንደ ደረሰበት የጉዳት መጠን የጉዳት ጡረታ አበል ወይም የጉዳት ዳረጎት የሚሰጠው ይሆናል፡፡ ወደ ዝርዝር ነጥቦች ከመግባታችን በፊት በጉዳት ጡረታ አበል እና በጉዳት ዳረጎት መካከል ያለው ልዩነት ማየት አስፈላጊ ነው፡፡

**የጉዳት ጡረታ አበል፡-** የመንግስት ሰራተኛ በሥራ ላይ በሚደርስ ጉዳት ምክንያት ከ10% ያላነሰ ጉዳት ደርሶበት ሊድን የማይችል ጉዳት ደርሶበት ደመወዝ የሚያስገኝ ማናቸውንም ሥራ መስራት **የማይችል** በመሆኑ ከሥራ ሲሰናበት እስከ እድሜ ልኩ የሚከፈለው ክፍያ ሲሆን

**የጉዳት ዳረጎት፡-** የመንግስት ሰራተኛ ከ10% ያላነሰ ከሥራ የመጣ ጉዳት ደርሶበት ሥራ ለመስራት **የሚችል** ከሆነ የጉዳት ዳረጎት ለአንድ ጊዜ ብቻ ይከፈለዋል፡፡

የጉዳት ጡረታ አበል እንዲሁም የጉዳት ዳረጎት ተግባራዊ የሚሆነው ሥልጣን የተሰጠው የህክምና ቦርድ የጉዳቱን መጠን በሚወስነው መሰረት ይሆናል፡፡ ነገር ግን ሁሉም የጉዳት መጠኖች የጉዳት የጡረታ አበል ወይም ዳረጎት እንዲከፈል አያስችሉም፡፡ ምክንያቱም ከላይ ለመጥቀስ እንደተሞከረው የጉዳቱ መጠን ከ 10% ያላነሰ መሆን እንዳለበት በግልፅ የሚያስቀምጥ በመሆኑ በህክምና ቦርድ የሚቀርበው የጉዳት መጠን ከ 10% ያነሰ ከሆነ የጉዳት የጡረታ አበልም የጉዳት ዳረጎትም አይከፈለውም፡፡

* **የክፍያ መጠን**

**የጉዳት ጡረታ አበል**

ከላይ የጠቀሱትን መስፈርቶች ያሟላ ሰራተኛ የጉዳት ጡረታ አበል ከስራ ከተሰናበተበት ጊዜ ጀምሮ በየወሩ የጉዳት ጡረታ አበል ይከፈለዋል፡፡ የሚከፈለው የጉዳት ጡረታ አበል የመንግስት ሠራተኛው ጉዳቱ ከደረሰበት ወር በፊት ያገኝ የነበረው የወር ደመዎዝ 47% ነው፡፡ ነገር ግን የመንግስት ሠራተኛው በአገልግሎት ሊያገኝ የሚችለው አበል በጉዳት ሊያገኝ ከሚችለው የበለጠ ከሆነ የአገልግሎት ጡረታ አበል ይከፈለዋል፡፡ ይህም ሰራተኛውን የተሻለ ተጠቃሚ እንዲሆን ለማድረግ ታሳቢ ያደረገ ነው፡፡

**የጉዳት ዳረጎት መጠን**

የጉዳት ዳረጎት መጠን የመንግስት ሰራተኛው ጉዳት ከደረሰበት ወር በፊት ይከፈለው የነበረው የወር ደመዎዝ 47% ፣ በመንግስት ሰራተኛው ላይ የደረሰው ጉዳት መቶኛ እና በ60 ተባዝቶ የሚመጣው ውጤት ነው፡፡ እዚህ ጋር ደመዎዝ ሲባል ግልፅ ሊሆን የሚገባው ነገር የሰራተኛው የወር ደመዎዙ ማለት የስራ ግብርና ሌሎች የሚቀናነሱ ሂሳቦች ሳይቀነሱ ሊያገኝ የሚችለው ሙሉ ደመዎዝ ማለት እንደሆነ በመንግስት ሰራተኞች የጡረታ አዋጅ በትርገሜ ክፍል ላይ ትርጉም ተሰጥቶታል፡፡ ለምሳሌ፡- አንድ ሰራተኛ የወር ደመዎዙ 5000 ሆኖ በስራ ላይ እያለ ጉዳት ደርሶበት በህክምና ቦርድ የተረጋገጠው የጉዳት መጠን 20% ቢሆን የሚከፈለው የጉዳት ዳረጎት፡-

**5000\*47/100\*20/100\*60--- 28,200 ብር**

ነገር ግን የመንግስት ሠራተኛው አግባብ ባለው ሌላ ህግ ወይም በህብረት ስምምነት መሰረት በአሰሪው የጉዳት ካሳ ወይም የመድን ክፍያ የሚከፈለው ከሆነ የጉዳት ዳረጎት አይከፈለውም፡፡

* **ተተኪዎች**

የጉዳት ጡረታ አበል እየተከፈለ እያለ፣ በሥራ ላይ በደረሰበት ጉዳት ምክንያት ከሞተ ለተተኪዎች ማለትም ለሚስት ወይም ባል፣ 18 ዓመት በታች የሆኑ ልጆች፣ ከ21 ዓመት በታች የሆነ አዕምሮ በሽተኛ ልጅ እና ሙሉ በሙሉ ወይም በአብዛኛው በሟች ድጋፍ ይተዳደሩ የነበሩ ወላጆች የጉዳት የጡረታ አበል ይከፈላል፡፡ ነገር ግን ተተኪዎች የሚከፈላቸው የጉዳት የጡረታ አበል መጠን ልዩነት ይኖረዋል፡፡

**ለሟች ባል ወይም ሚስት** ሟች ይከፈለው የነበረው ክፍያ 50% የሚከፈላቸው ሲሆን ሚስት እድሜዋ ከ 45 አመት በታች ሆና እንዲሁም ባል ከ 50 አመት በታች ሆኖ ጋብቻ ከፈፀመ ጋብቻ ከፈፀሙበት ቀጥሎ ካለው ወር ጀምሮ በመከፈል ላይ ያለው የጡረታ አበል ይቋረጣል፡፡ ነገር ግን የሟች ሚስት ወይም ባል አካል ጉዳተኛ ከሆኑ ጋብቻ ቢፈፅሙም የጡረታ አበሉ አይቋረጥም፡፡ ከዚህ ጋር ተያይዞ ለሟች ሚስት ወይም ባል ከአንድ በላይ የጡረታ አበል የሚከፈልበት ሁኔታ ሲያጋጥም አንዱና የሚበልጠው ይከፈላል፡፡ ለምሳሌ ሁለት ወላጆች በአንዳቸው የጡረታ አበል እና በአብዛኛው በልጃቸው ድጋፍ የሚተዳደሩ ሆነው ልጃቸው በሞት ቢለይ የልጃቸው የጡረታ አበል ተጠቃሚ እንዲሆኑ ህጉ ይፈቅድላቸዋል፡፡ ይህም ከአንድ በላይ የጡረታ አበል የሚከፈልበትን አግባብ ይፈጥራል፡፡ እንዲህ አይነት ሁኔታ ሲፈጠር ከሁለቱ የጡረታ አበል አንዱ እና የሚበልጠውን የሚከፈላቸው ይሆናል፡፡

**ለሟች ልጅ** የሚከፈለው የጡረታ አበል መጠን ሟች ያገኝ ወይም ሊያገኝ ይችል የነበረው የጡረታ አበል 20%፣ አንዱ ወላጅ ብቻ የጡረታ አበል ተጠቃሚ የነበረ ሆኖ ሁለቱም ወላጆቹን በሞት ያጣ ልጅ 30% እና ሁለቱም ወላጆቹ የጡረታ አበል ተጠቃሚ የሆኑ ወይም ሊሆኑ የሚችሉ ሆነው ሁለቱንም ወላጆቹን በሞት ያጣ ከሆኑ ከእያንዳንዳቸው 20% የሚከፈለው ይሆናል፡፡

**ለሟች ወላጆች** የሚከፈለው የጡረታ አበል ሟች ያገኝ ወይም ሊያገኝ ከሚችለው የጡረታ አበል ለእያንዳንዳቸው 15% ሲሆን ሟች ከወላጆቹ ሌላ የጡረታ አበል ሊከፈለው የሚገባ ተተኪ ከሌለው 20% የሚከፈላቸው ይሆናል፡፡

በሌላ በኩል በመንግስት ሰራተኞች ጡረታ አዋጅ 714/2003 አንቀፅ 44 የተተኪዎች ዳረጎት መጠን ለሟች ሊከፈለው የሚገባ የነበረው ዳረጎት በአዋጁ አንቀፅ 41/1/ ወይም አንቀፅ 42 በተወሰነው መቶኛ ተባዝቶ እንደሆነ ይገልፃል፡፡ ይህም አንቀፅ 41/1/ ለሟች ሚስት ወይም ባል የሚከፈል የጡረታ አበል ሲሆን አንቀፅ 42 ደግሞ የሟች ልጅ የጡረታ አበል መጠን ነው፡፡ የዳረጎት ክፍያ በጡረታ አበል መጠን መሰረት ተሰልቶ የሚከፈል መሆኑን በግልፅ ያስቀምጣል፡፡ ነገር ግን እዚህ ላይ ህጉ ክፍተት እንዳለበት ያሳያል፡፡ ምክንያቱም በማጠቀሻነት የተገለፀው አንቀፅ የሟች ሚስት ወይም ባል እና የሟች ልጅ የዳረጎት ክፍያ ስሌት እንጂ ለሟች ወላጆች የሚከፈለው የዳረጎት መጠን እንዴት እንደሚሰላ አያስቀምጥም፡፡

በሌላ በኩል በሰራተኛው ላይ የደረሰው ጉዳት በሶስተኛ ወገን ጥፋት ምክንያት የደረሰ እንደሆነ የመንግስት መስሪያ ቤቱ በጉዳት ምክንያት ለሰራተኛው ባወጣው ወጪ መጠን ጉዳቱን ካደረሰው ወገን ካሳ የመጠየቅ መብት ይኖረዋል፡፡ ይህም ሰራተኛው በማናቸውም ምክንያት በስራ ላይ ለሚደርስበት አደጋ የመንግስት መስሪያ ቤቱ የመጀመሪያ ሃላፊነት እንዳለበት ያመለክታል፡፡

አንድ ሰራተኛ በስራ ላይ እያለ በሶስተኛ ወገን ጉዳት ደርሶበት የመንግስት መ/ቤቱ የሚጠበቅበት ሃላፊነት ተወጥቶ እያለ ሰራተኛው ጉዳቱን ካደረሰበት ወገን ካሳ የተቀበለ እንደሆነ መስሪያቤቱ ለሰራተኛው ያወጣውን ወጪ ከሰራተኛው ደመወዝ ላይ የመቀነስ መብት ይኖረዋል፡፡ ነገር ግን ሰራተኛው የተቀበለው የካሳ መጠን መስሪያ ቤቱ ካወጣው ወጪ ያነሰ ከሆነ ልዩነቱን መስሪያ ቤቱ ከሶስተኛ ወገን መጠየቅ ይችላል፡፡

በዚህ ፅሁፍ ላይ ለመዳሰስ የተሞከረው የጉዳት ጡረታ አበል ይሁን የጉዳት ዳረጎት ክፍያዎች ከግብር ነፃ ሲሆኑ በዕዳ ምክንያት ሊያዙ ወይም ማቻቻያ ሊደረጉ ወይም ባለመብቱ ሊያስተላልፈው እንደማይቻል የፌደራል የሰራተኞች አዋጅ 1064/2010 በአንቀፅ 61 ላይ ተጠቅሷል በተጨማሪም በፌደራል የመንግስት ሰራተኞች የጡረታ አዋጅ 714/2003 አንቀፅ 51 አበል የማግኘት መብት የዕዳ መያዣ ሊደረግ ወይም በውርስ ሆነ በማናቸውም መንገድ ሊተላለፍ እንደማይችል ይገልፃል፡፡

**ማጣቀሻዎች**

1. የኢመደኤ የሰራተኞች መተዳደሪያ መመሪያ ቁጥር …/2006
2. የፌደራል የመንግስት ሰራተኞች አዋጅ 1064/2010
3. የመንግስት ሰራተኞች የጡረታ አዋጅ 714/2003
4. የመንግስት ሰራተኞች የጡረታ አዋጅ ለማሻሻል የወጣ አዋጅ 907/2007

**ወ/ሮ ነፃነት ሀይሌ**

**በህግ ጉዳዮች ዳይሬክቶሬት**

**የህግ አገልግሎት ቡድን የህግ ኦፊሰር**