የቅጣት አወሳሰን ስልጠና

በሳሮን ደምሰው

መስከረም 2013

የስልጠናዉ አጠቃላይ አላማዎች

ይህን ስልጠና ካጠናቀቁ በኋላ ሰልጣኞቹ፡-

1. የቅጣት አወሳሰን በህጉ መሰረት መሆን እንዳለበት ይገነዘባሉ
2. የቅጣት አሰጣጥ ስነስርአቱንም ይለያሉ::

ዝርዝር አላማዎች

ሰልጣኞች ይህንን ስልጠና ሲያጠናቅቁ ፡-

1. ስለቅጣት ምንነትና አይነቶች ያላቸዉ እዉቀት ይዳብራል፡፡
2. የቅጣት አላማዎችና ግቦች ላይ ያላቸዉ እዉቀት ይዳብራል፡፡
3. የቅጣት አላማዎችና ግቦችን ለማሳካት መሰረታዊ የቅጣት አወሳሰን መርሆዎች ላይ ያላቸውግንዛቤና መረዳት ይጨምራል፡፡
4. በወንጀል ህጉ ስለቅጣት አወሳሰን በተደነገጉ አጠቃላይ ድንጋጌዎች ላይ ያላቸው ግንዛቤ ይዳብራል፡፡
5. በአገራችን የቅጣት አወሳሰን ላይ ስላሉት ችግሮችና የችግሮቹ መንስኤ ተመሳሳይ ግንዛቤ ይኖራቸዋል፡፡
6. የወንጀል ፍርድ ከተሰጠ በኋላ የቅጣትን አወሳሰን ስነ ስርአትን ይለያሉ፡፡
7. የቅጣት አሰጣጥ ስነስርአት ትኩረት ሊደረግበት የሚገባ መሆኑን ይገነዘባሉ፡፡
8. ግራ ቀኙን በአግባቡ ማዳመጥና ማስረጃዎችን መስማት የሚገባ መሆኑን ይገነዘባሉ፡፡
9. የቅጣት ውሳኔ ምክንያት ሊቀመጥለት የሚገባ መሆኑን ይገነዘባሉ፡፡
10. የቅጣት መሰረታዊ አላማዎችን መርሆዎች
    1. የቅጣት አላማና ግብ­

የቅጣት መሰረታዊ ዓላማዎች ምንድን ናቸዉ?የቅጣት መሰረታዊ ዓላማዎችን ማወቅ ለምን ያስፈልጋል?

ቅጣት ለቅጣት ተብሎ የሚወሰድ እርምጃ ሳይሆን አላማና ግብ አለዉ:: በኢትዮጵያ የቅጣት መሰረታዊ ዓላማዎችና ግቦች ምን ምን ናቸዉ የሚለዉን ለመረዳት የኢትዮጵያ ፌዴራላዊ ዴሞክራሲ ሪፐብሊክ የወንጀል ህግ የመጀመሪያዉን ድንጋጌ በጥንቃቄ መመልከት ተገቢ ይሆናል:: የድንጋጌዉ አማርኛ ቅጂ እንደሚከተለዉ ይነበባል:-

የመጀመሪያዉ አንቀፅ ድንጋጌ ለዚህ ጥያቄ ምላሽ ይሰጣል::

"አንቀፅ 1. ዓላማና ግብ

የወንጀል ህግ ዓላማ፣ለጠቅላላዉ ጥቅም ሲባል የአገሪቱን መንግስት፣የህዝቦችን፣የነዋሪዎቹን ሰላም ፣ደህንነት፣ስርዓት፣መብትና ጥቅም መጠበቅና ማረጋገጥ ነዉ::

የወንጀል ህግ ግብ ወንጀል እንዳይፈፀም መከላከል ሲሆን ይህንን የሚያደርገዉ ስለወንጀሎችና ስለቅጣታቸዉ በቅድሚያ ማስጠንቀቂያ በመስጠት፣ማስጠንቀቂያነቱ በቂ ባልሆነበት ጊዜ ወንጀል አድራጊዎቹ ተቀጥተዉ ሌላ ወንጀል ከመፈፀም እንዲቆጠቡና ለሌሎች ማስተማሪያ እንዲሆኑ ወይም እንዲታረሙ በማድረግ ወይም ተጨማሪ ወንጀሎች እንዳይፈፅሙ እርምጃዎች እንዲወሰዱባቸዉ በማድረግ ነዉ"ይላል::

ከዚህ በላይ ከተጠቀሰዉ ድንጋጌ ይዘት እንደምንገነዘበዉ የወንጀል ህጉ ዓላማ የአገሪቱን መንግስት፣የህዝቦቿንና የነዋሪዎቿን ሰላምና ደህንነት እንዲሁም መብትና ጥቅም ማስጠበቅ ሲሆን ይህ የሚደረገዉም ለጠቅላላዉ ጥቅም ሲባል ነዉ::

የወንጀል ህጉ አላማዉን ለማሳካት እንደግብ አድርጎ የያዘዉን ወንጀል እንዳይፈፀም የመከላከል ተግባር ሲሆን፣ይህንንም ለማሳካት ሁለት ስልቶችን ወይም ስትራቴጂዎችን ተግባራዊ እንደሚያደርግ ያስቀምጣል::አንደኛዉ ከምንም በፊት ህብረተሰቡ በወንጀልነት የተፈረጁ ድርጊቶችንና የሚያስከትሉትን ቅጣት አስቀድሞ እንዲያዉቅ በማድረግ ከእነዚህ የወንጀል ድርጊቶች እንዲቆጠብ ማድረግ ነዉ::

አንድ ድርጊት ህገ ወጥ መሆኑና በወንጀል የሚያስጠይቅ ስለመሆኑ አስቀድሞ እንዲታወቅ ካልተደረገ ወንጀል የሕብረተሰቡን ጥቅም የሚፃረር ድርጊት ስለመሆኑ ካለዉ አጠቃላይ ግንዛቤ አንፃር ይህን ግንዛቤ በመዉሰድ ራሳቸዉን የሚጠብቁ ሊኖሩ ቢችሉም አንድ ድርጊት ወንጀል ነዉ አይደለም የሚለዉ ጉዳይ ለእያንዳንዱ ግለሰብ ዉሳኔ የተተወ ስለሚሆን ሰዎች የወንጀል ድርጊቶች ተብለዉ የተፈረጁትን ጉዳዮች አስቀድመዉ አዉቀዉ ድርጊቶቹን ከመፈፀም እንዲቆጠቡ አያስቻላቸዉም::

ሁለተኛ ስልት ወንጀል የፈፀሙ ሰዎችን መቅጣት ነዉ::የተከለከሉ ድርጊቶችና ቅጣታቸዉ አስቀድሞ እንዲታወቅ ቢደረግም በየትኛዉም የሕብረተሰብ ክፍል ዉስጥ ክልከላዉን ተላልፈዉ የወንጀል ድርጊቶችን የሚፈፅሙ ሰዎች ይኖራሉ::በመሆኑም የወንጀል ህጉ የሰጠዉን ማስጠናቀቂያ በማክበር እንቅስቃሴያቸዉን አስተካክለዉ ከተከለከሉ ድርጊቶች ራሳቸዉን ያላራቁ ሰዎች ሲገኙ ተገቢዉ ቅጣት በመቅጣት አጥፊዎች ሌላ ወንጀል ከመፈፀም እንዲቆጠቡ፣ለሌሎች ማስተማሪያ እንዲሆኑ ወይም እንዲታረሙ በማድረግ ነዉ::

በዚህም መሰረት የወንጀል ህጋችን የወንጀል ድርጊት በፈፀሙ ሰዎች ላይ ቅጣት እንዲጣል ማድረግን በራሱ ግብ አድርጎ አይወስደዉም::በአጥፊዎች ላይ ቅጣት የሚጣለዉ በቅጣቱ አማካኝነት በዋናነት ሶስት ዓላማዎችን ለማሳካት ነዉ::እነርሱም መቀጣጫ እንዲሆኑ ወንጀል እንዳይፈፅሙ መከላከል፣ማረም ናቸዉ:: ይህም የመጨረሻ ግቡና ዉጤቱ ወንጀል በቀጣይነት እንዳየፈፀም መከላከል ነዉ::

1**.2. የቅጣት አወሳሰን መርሆዎች**

ቅጣት በተገቢዉ መልኩ የታለመለትን ግብና ዉጤት ያሳካ ዘንድ ሊመራባቸዉ የሚገቡ መርሆዎች አሉ::እነርሱም የሚከተሉት ናቸዉ::

1. **ወጥነት፡-**ወንጀል ግላዊ ባህሪ ያለዉ በመሆኑ የአንድ ምክንያት ለሌላዉ የሚተላለፍ አይደለም:: ይህ ማለት ግን ወጥ በሆነ መልክ ተመሳሳይ የሆኑ የወንጀል ጉዳዮች አንፃራዊ ልዩነቶች ተጠብቀዉ ተቀራራቢ የሆነ ዉሳኔ ሊወሰንባቸዉ አይቻልም ማለት አይደለም::ስለሆነም ተመሳሳይ በሆኑ ወንጀሎች ተመሳሳይን ተቀራራቢ ቅጣቶችን መጣል አንዱ ሊከበር የሚገባዉ መርሆ ነዉ:: ለእኩል ጥፋት እኩል ቅጣት ተግባራዊ ሊደረግ ይገባልና፣
2. **ተመዛዛኝነት፡-**ሁሉም ወንጀሎች በሚያደርሱት ጉዳት፣ በወንጀሉ አደገኛነት፣የአጥፊዉ የአዕምሮ ሁኔታ፣የጥፋተኛዉ ያለፈ የወንጀል ታሪኩን በማገናዘብ እንደሁኔታዉ ቅጣቱ ከድርጊቱ ጋር ተመጣጣኝ ሊሆን እንደሚገባ የሚያሰምር መርህ ነዉ::ስለሆነም የቅጣት መጠን እንደወንጀሉ ክብደት ማለትም አደገኛነት፣ያደረሰዉ ጉዳት፣ ወዘተ ተመጣጣኝ ሊሆን ይገባል ማለት ነዉ::
3. **ግልፅነት፡-** ግልፅነትና ተጠያቂነት አብረዉ የሚሄዱ መርሆዎች ናቸዉ::ዳኞች ዉሳኔቸዉን በምክንያት ማስደገፍ ይኖርባቸዋል::ይህም ዳኞች ወደ አንድ የቅጣት ዉሳኔ የደረሱበትን ምክንያት በግልፅ እንዲያስቀምጡ ማድረግ አወሳሰኑ በመርህ ላይ የተመሰረተ መሆን አለመሆኑን ለመገምገም እንዲሁም ለመማርም የሚያስችል ነዉ::ቅጣት በግልፅ ከነምክንያቶቹ ሲቀመጥ ሌሎች የህብረተሰብ አካላትም በግልፅ አይተዉት መገመት እንዲችሉ ያደርጋቸዋል ማለት ነዉ::
4. **የቅጣት ምንነትና የቅጣት አይነቶች**
5. በወንጀል ህጋችን የተካተቱትን የቅጣት ዓይነቶች ማወቅ ምን ጠቀሜታ አለዉ ብለዉ ያምናሉ?
6. በቅጣት ዓላዎችና በቅጣት ዓይነቶች መካከል ግንኙነት(መተሳሰር) ያለ ይመስልዎታል?

በተለሞዶ ቅጣት ማለት አንድ ሰዉ ላጠፋዉ ጥፋት የሚወሰድበት ጉዳት የሚያስከትል እርምጃ ነዉ:: ቅጣት በመስሪያ ቤት የዲሲፕሊን ጥፋት በመፈፀም ይወሰዳል::የወንጀል ድርጊት ማድረጉ በተረጋገጠዉ ላይም በፍርድ ቤት የሚወሰድ በአድራጊዉ ወይም በአጥፊዉ ላይ ጉዳት የሚያደርስ እርምጃ ነዉ::

በወንጀል ህጋችን በወንጀል ጥፋተኛ ሆኖ በተገኘ ሰዉ ላይ የሚወሰዱ የተለያዩ የቅጣት አይነቶች አሉ:: እነርሱም የሞት ቅጣት፣የእስራት ቅጣት፣ መቀጮና የግዴታ ስራ ተብለዉ ይታወቃሉ::ከዚህ በተጨማሪ ተጨማሪ እርምጃዎችና የጥንቃቄ እርምጃዎችም አሉ::

ሀ. የሞት ቅጣት

የሞት ቅጣት የሰዉን ሕይወት የሚያሳጣ ፍርድ ነዉ::የሞት ፍርድ በአጠቃላይ በተሌ ሁኔታ ከባድ ተብለዉ ለሚገመቱ ወንጀሎች የሚደነገግ የቅጣት ዓይነት ነዉ:: በኢ.ፌ.ዲ.ሪ የወንጀል ህግ አንቀፅ 117 ላይ እንደተመለከተዉ የሞት ቅጣት የሚወሰነዉ፡-

* የተፈፀመዉ ወንጀል የሞት ቅጣት የሚስቀጣ ስለመሆኑ ወንጀሉ በሚያቋቁመዉ የህጉ ልዩ ክፍል በግልፅ ተደንግጎ በተገኘ ጊዜ፣
* ለወንጀለኛዉ ቅጣት የሚያቃልልለት ምክንያት በማይኖርበት ጊዜ፣
* ወንጀለኛዉ ወንጀሉን በፈፀመበት ጊዜ ዕድሜዉ ቢያንስ አስራ ስምንት ዓመት የሞላዉ ሲሆን ነዉ::

ከቀድሞዉ የወንጀል ሕግ በተቃራኒ አዲሱ የወንጀል ሕግ የሞት ቅጣት በህዝብ ፊት በአደባባይ በስቅላት ወይም በሌላ ኢሰብአዊ በሆኑ ዘዴዎች መፈፀም እንደሌለበት ደንግጓል አንቀፅ117(3):: የአፈፃፀም ዘዴዉ ግን ጉዳዩ በሚመለተዉ የፌደራል ወይም የክልል ማረሚያ ቤት የበላይ ሕግ አስፈፃሚ አካል እንዲወሰን ተደርጓል::ይህም የሆነዉ ጉዳዩ የሚመለከተዉ የማረሚያ ቤቶች የበላይ ሕግ አስፈፃሚ አካል በየአካባቢዉ ባሉት ሁኔታዎች መሰረት አቅም በፈቀደ መጠን ሰብአዊ በሆነ መንገድ የሞት ፍርድ የሚፈፀምበትን ዘዴ እንዲወስን ለማስቻል ታስቦ ስለመሆኑ ተመልክቷል::

የሞት ፍርድ የተፈረደበት ሰዉ በፍፁም ኢ-ኃላፊነት ወይም ከፊል ኃላፊነት ላይ የሚገኝ ከሆነ የአዕምሮ ሁኔታዉ እስኪስተካከል ማለትም የማመዛዘን ችሎታዉ እስኪመለስ ድረስ፣ በፅኑ የታመመ ሰዉ ከሆነ ህመሙ እስኪሻለዉ(እስኪፈወስ)ድረስ፣ ያረገዘች ሴት ከሆነች እስክትወልድ ድረስ አፈፃፀሙ ታግዶ ይቆያል::

እንዲሁም የሞት ቅጣት ሊለወጥ የሚችልባቸዉ ሁኔታዎች አሉ::ይኸዉም ያረገዘች ሴት ህይወት ያለዉ ልጅ የወለደች እንደሆነና ልጁን መመገብና ማሳደግ የሚኖርባት የሆነ እንደሆነ ቀደም ሲል ተፈርዶባት የነበረዉ የሞት ቅጣት ወደ እድሜ ልክ ፅኑ እስራት ይቀየርላታል::ከዚህ በተለየ ደግሞ የሞት ፍርድ በሚመለከተዉ አካል በሚሰጥ ይቅርታ ቅጣቱ ሊለወጥ ወይም ሙሉ በሙሉ ቀሪ ሊሆን የሚችል ሲሆን እንዲሁም ጥፋተኛ ሆኖ የተገኘዉ ሰዉ በመንግስት የተሰጠ ምህረት ተጠቃሚ ከሆነ ቅጣቱ ሊቀርለትና ጥፋተኛ የተባለበት ወንጀል ጭራሽ እንዳልፈፀመ ሊቆጠር ይችላል::

ለ. **የእስራት ቅጣት**

እስራት በሁለት ይከፈላል::እነርሱም ቀላል እስራት እና የማረፊያ ቤት እስራት ናቸዉ::

1. ቀላል እስራት

ይህ ከባድነታቸዉ መካከለኛ ለሆኑ ወንጀሎና ለሕብረተሰቡ አደገኛ ላልሆኑ ወንጀሎች የተደነገገ የቅጣት ዓይነት ነዉ::የወንጀል ህጉ ልዩ ክፍል ቀላል እስራቱን የታች ወይም የላይ ወሰን በግልፅ የሚደነግግበት ጊዜ ያለ ሲሆን ይህ የማይሆንበት ሁኔታም አለ::አንዳንድ ጊዜ የቀላል እስራት ቅጣቱ የታች ወይም የላይ ወሰን በወንጀል ህጉ ልዩ ክፍል አንቀፆች ሊገለፅ ሚችል ሲሆን አንዳንድ ጊዜም የቅጣቱ ወሰን ሳይገለፅ ቅጣቱ ቀላል እስራት መሆኑ ብቻ ይጠቀሳል::እንዲህ በሚሆንበት ጊዜ በቀድሞዉ የወንጀለኛ መቅጫ ህግም ሆነ በአዲሱ የወንጀል ህግ የቀላል እስራት ቅጣቱ መነሻ አስር ቀን የላይ ጣራዉ እስከ ሶስት ዓመት ይደርሳል::ምንም እንኳን በመርህ ደረጃ የቀላል እስራት ጊዜ ከአስር ቀን እስከ ሶስት ዓመት ቢሆንም በተለዩ ምክንያቶች የቀላል እስራት እስከ አምስት ዓመት ሊደርስ እንደሚችል ተመልክቷል አንቀፅ106(1)::እነዚህም ምክንያቶች፡-

1. ከወንጀሉ ከባድነት የተነሳ በወንጀል ህጉ ልዩ ክፍል ተደንግጐ ሲገኝ ቀላል እስራት ከሶስት ዓመት ገደብ አልፎ እስከ አምስት ዓመት ሊደርስ የሚችልበት ሁኔታ ይኖራል::
2. በቀላል እስራት የሚያስቀጡ ተደራራቢ ወንጀሎች ተፈፅመዉ ሲገኙ የቀላል እስራት ቅጣት እስከ አምስት ዓመት ሊደርስ ይችላል::ይሁንና ፍርድ ቤቱ የሚወስነዉ የቀላል እስራት ቅጣት ድምሩ ከአምስት ዓመት ማለፍ አይችልም::የእስራቱን ዘመን ማራዘም እንዲቻል በማሰብም ቅጣቱን ከቀላል እስራት ወደ ፅኑ እስራት ፍርድ ቤቱ ሊቀይር አይችልም::
3. በቀላል እስራት በሚያስቀጡ ወንጀሎች በተደጋጋሚ ሲቀጣ የቀላል እስራት ቅጣት እስከ አምስት ዓመት ሊደርስ ይችላል::እዚህ ላይ ልብ ሊባል የሚገባዉ ነጥብ በተደጋጋሚ ሲቀጣ ማለት ጥፋተኛዉ ደጋጋሚ ወንጀለኛ ሲሆን ማለት አይደለም::

ከቀላል እስራት ጋር በተያያዘ ሌላዉ ሊነሳ የሚገባዉ ነጥብ በወንጀለኛ መቅጫ ህጉ እስከ ስድስት ወረ የሚድርስ የቀላል እስራት ቅጣት በወንጀል ህጉ ልዩ ክፍል ድንጋጌዎች ላይ ተመልክቶ በሚያጋጠምበት ጊዜ ሁሉ በቀላል እስራቱ ምትክ ፍርድ ቤቱ የግዴታ ስራን ሊወስን አንደሚችል ተመልክቷል(አንቀፅ 107)::

1. ፅኑ እስራት

ፅኑ እስራት ለከባድ ወንጀሎችና ለህብረተሰብ አደገኛ በሆኑ ወንጀለኞች ላይ ሚወሰን የቅጣት ዓይነት ነዉ:: የወንጀል ሕጉ ልዩ ክፍል የእስራቱን ጣራ ወይም የእስራቱን የታች ወለል ወይም ሁለቱም በግልፅ የሚደነግግበት ጊዜ ያለ ሲሆን ይህ የማይሆንበት ሁኔታም አለ::አንዳንድ ጊዜ የፅኑ እስራት ቅጣቱ የታች ወይም የላይ ወሰን በወንጀል ህጉ ልዩ ክፍል አንቀፆች ሊገለፅ የሚችል ሲሆን አንዳንድ ጊዜም የቅጣቱ ወሰን ሳይገለፅ ቅጣቱ የፅኑ እስራት መሆኑ ብቻ ይጠቀሳል::እንዲህ በሚሆንበት ጊዜ በቀድሞዉ የወንጀል መቅጫ ህግም ሆነ በአዲሱ የወንጀል ህግ የፅኑ እስራት ቅጣቱ መነሻ አንድ ዓመት የላይ ጣራዉ ደግሞ እስከ ሀያ አምስት ዓመት ይደርሳል::ሆኖም በወንጀል ህጉ ልዩ ክፍል በግልፅ ተደንግጎ በተገኘ ጊዜ የፅኑ እስራት ዘመን እስከ ወንጀለኛዉ የዕድሜ ፍፃሜ ድረስ ሊቀጥል ይችላል::

በፅኑ እስራት የተቀጣ ወንጀለኛ አደገኛ ነዉ ተብሎ ስለሚገመት የአፈፃፀም ሁኔታ ከቀላል እስራት የአፈፃፀም ሁኔታ በይበልጥ ይከብዳል በማለት ደንግጓል አንቀፅ108(2):: በዚህም መሰረት በቀላል እስራት የተቀጣ ሰዉ በፅኑ እስራት ከተቀጣ ወንጀል የተሻለ የመንቀሳቀስና ሌሎች መብቶች ባለበት ሁኔታ የተፈረደበትን እስራት እንዲፈፅም ይደረጋል ወይም ሊደረግ ይገባል::

በቀድሞዉ የወንጀለኛ መቅጫ ሕግ ላይ ቀላል እስራት የሚፈፀመዉ በእስር ቤቶች ፣ፅኑ እስራት የሚፈፀመዉ ደግሞ በወህኒ ቤቶች ስለመሆኑ ተመልክቶ የሚገኝ ሲሆን (105(2)እና ቁጥር107(2)፣ አዲሱ ህግ ደግሞ እስረኞቹ በተለያየ ስፍራ መታሰር ያለባቸዉ መሆኑና በእስራቱ አፈፃፀም ላይ ልዩነት ያለ መሆኑ እንደተጠበቀ ሆኖ ቀላልም ሆነ ፅኑ እስራት የተወሰነባቸዉ ወንጀለኞች ቅጣታቸዉን የሚፈፅሙት ለዚህ ስራ በተሰናዱ ማረሚያ ቤቶች ስለመሆኑ ደንግጓል(አንቀፅ106(2) እና አንቀፅ 108(2)::

በቀላልም ሆነ በፅኑ እስራት እንዲቀጡ የተወሰነባቸዉ ወንጀለኞች የመስራት ግዴታ አለባቸዉ:: በዚህም መስረት ስራ የየትኛዉም ዓይነት የእስራት ቅጣት አፈፃፀም አካል ነዉ::

ሐ. የገንዘብ ቅጣት (መቀጮ)

መቀጮ ወይም የገንዘብ ቅጣት የወንጀል አድራጊዉን የገንዘብ ወይም የንብረት ባለቤትነት መብት የሚነካ ቅጣት ነዉ::መቀጮ የሚከፈለዉ በጥሬ ገንዘብ ሲሆን ገቢ ለመንግስት ነዉ::የገንዘብ ቅጣት በወንጀል የደረሰ ጉዳትን የማስተካከል ዓላማ የለዉም፣ መጠኑም የሚለካዉ ከደረሰዉ ጉዳት አንፃር አይደለም:: የሚለካዉ ከተፈፀመዉ ወንጀል ከባድነትና ከተቀጭዉ የመክፈል አቅም አንፃር ነዉ::

መቀጮ ለብቻዉ ወይም ከሌሎች ቅጣቶች ጋር ሊወሰን ይችላል::ብዙዉን ጊዜ ህጉ መቀጮን ከቀላል እስራት ጋር በአማራጭ የሚደነገግ ሲሆን በህጉ ል ክፍል የሚገኙ አንቀፆች በግልፅ ባይደነግጉም መቀጮ የእስራት አማራጭ ሆኖ በሚገኝበት ጊዜ ሁሉ ፍርድ ቤቱ አስፈላጊነቱን ካመነበት ሁለቱም ዓይትት ቅጣት አጣምሮ መወሰን እንደሚችል ተደንግጓል(ቁጥር 91):: አንዳንድ ጊዜ የመቀጮዉ ቅጣት የታች ወይም የላይ ወሰን በወንጀል ህጉ ልዩ ክፍል አንቀፆች ሊገለፅ የሚችል ሲሆን አንዳንድ ጊዜም የቅጣቱ ወሰን ሳይገለፅ ቅጣቱ መቀጮ መሆኑ ብቻ ይጠቀሳል:: እንዲህ በሚሆንበት ጊዜ በአዲሱ የወንጀል ሕግ የመቀጮ ቅጣቱ መነሻ አስር ብር የላይ ጣራዉ ደግሞ አስር ሺህ ብር ነዉ:: ተቀጪዉ ህጋዊ ሰዉነት ያለዉ ሲሆን ደግሞ የመቀጮ ቅጣቱ መነሻ አንድ መቶ ብር ጣሪያዉ ደግሞ አንድ መቶ ሺህ ብር ነዉ(90)::

የወንጀል ሕጉ ልዩ ክፍል የእስራትን ቅጣት አስቀምጦ መቀጮን በአማራጭ በሚደነግግበትን ተቀጪዉ የህግ ሰዉነት የተሰጠዉ ድርጅት ጊዜ እስራት ወደ መቀጮ የሚለወጥበት ሁኔታ የሚያመለክት አዲስ ድንጋጌም አለ(ቁጥር90(3)::በዚህ መሰረት እስከ አምስት ዓመት ቀላል እስራት ለሚያስቀጣ ወንጀል እስከ አስር ሺህ ብር፣ እስከ አምስት ዓመት ፅኑ እስራት ለሚያስቀጣ ወንጀል እስከ ሃያ ሺህ ብር፣ከአምስት ዓመት እስከ አስር ዓመት ፅኑ እስራት ለሚያስቀጣ ወንጀል እስከ ሃምሳ ሺህ ብር፣ከአስር ዓመት በላይ ፅኑ እስራት ለሚያስቀጣ ወንጀል በሕግ የሰዉነት በተሰጠዉ ድርጅት ላይ የሚወሰነዉ የገንዘብ ቅጣት እስከ አምስት መቶ ሺህ ብር አንዲሆን ተደርጓል::

እንዲሁም ወንጀልን በሚያቋቁመዉ የወንጀል ሕጉ ልዩ ክፍል ዉስጥ መቀጮ ብቻ በተደነገገ ጊዜ እና ተቀጪ የሕግ ሰዉነት ያለዉ አካል በሆነ ጊዜ ፍርድ ቤቱ የቅጣቱን መጠን የሚወስነዉ ለተፈጥሮዉ ሰዉ ከተቀመጠዉ ቅጣት አምስት እጥፍ በማድረግ ስለመሆኑ በወንጀል ሕጉ ቁጥር90(4) ላይ ተደንግጓል::

የተፈጥሪ ሰዉን በተመለከተ ወንጀሉ የተፈፀመዉ በአፍቅሮ ንዋይ የሆነ እንደሆነ ቅጣቱ እስከ አስር ሺህ ብር ሊደርስ ይችላል ተብሎ በቀድሞዉ ሕግ ላይ ተደንግጎ የነበረዉ(ቁጥር90) በአዲሱ የወንጀል ሕግ ቅጣቱ እስከ አንድ መቶ ሺህ ብር ሊደርስ ይችላል:: ተብሎ ተሻሽሏል(ቁጥር 92)::

በመሰረቱ የገንዘብ ቅጣት ወዲያዉኑ መከፈል ይኖርበታል::ተቀጭዉ ገንዘቡን ወዲያዉ መክፈል ባይችል እስከ ስድስት ወር የመክፈያ ጊዜ ሊፈቀድለት እንደሚችል ተደንግጎል(ቁጥር93(2):: እንዲሁም አስፈላጊ ሆኖ ከተገኘ ተቀጭዉ መቀጮዉን በየጊዜዉ እየከፈለ እንዲቸርስ ፍርድ ቤቱ ከሶስት ዓመት ላልበለጠ የመክፈያ ጊዜ ሊሰጠዉ እንደሚችል ተደንግጎል::ቁጥር 3(2)::

በወንጀል ህጉ መሰረት ጥፋቱ ቀላልም ይሁን ከበድ ያለ፣የመቀጮዉ መጠን አነስተኛ ይሁን ከፍ ያለ የተወሰነበትን መቀጮ መክፍል ያቃተዉ ሰዉ ለመንግስት ወይም ለሕዝባዊ አገልግሎት ድርጅት በማገልገል ወይም የግዴታ ሥራዉን ሊስራ እንደሚገባዉ መግለፅ ያለበት ሲሆን የሚወሰነዉ ጊዜ ከሁለት ዓመት ሊበልጥ አይችልም::

መ. የግዴታ ስራ

የግዴታ ስራ በወንጀል ጥፋተኛ የተባለ ሰዉ ሰርቶ የሚያገኘዉን ገንዘብ ለመንግስት ገቢ የሚያደርግበትን ሁኔታ የሚመለከት ሲሆን ጥፋተኛዉ የፈፀመዉ ወንጀል የሚያስከትለዉ ቅጣት ከስድስት ወር የማይበልጥ ቀላል እስራት የሆነ እንደሆነና ጥፋተኛዉም ለሕብረተሰቡ አደገኛነት የሌለዉ መሆኑ ከታመነበት ፍርድ ቤቱ በእስራት ምትክ ከአንድ ቀን እስከ ስድስት ወር ለሚደርስ ጊዜ ወንጀለኛዉ የግዴታ ስራ እንዲሰራ ለመወሰን ይችላል(አንቀፅ103):: በዚህም መሰረት እስራት ወደ ግዴታ ሰራ እንዲለወጥለት አንድ በወንጀል ጥፋተኛ ሆኖ የተገኘ ሰዉ በይግባኛል የሚጠይቀዉ ጉዳይ ሳይሆን ፍርድ ቤቱ በህግ የጠቀመጠዉን መመዘኛ ግምት ዉስጥ በማስገባት እንደ አግባብነቱ እስራቱ ወደ ግዴታ ስራ እንዲለወጥ ወይመ እስራቱ እንዲፈፀም የሚያደርግበት ነዉ::

የግዴታ ስራ የነገሩ ሁኔታን ግምት ዉስጥ በማስገባት የጠቀጪዉን ነፃነት ከመገደብ ጋር እንዲፈፀም ፍርድ ቤቱ ሊወስን የሚችል ሲሆን፣በተለይም ደግሞ ተቀጪዉ ነፃነቱ ሳይገደብ የግዴታ ስራ እንዲሰራ ቅጣት ተወስኖበት ይህን የተወሰነበትን ቅጣት በአግባቡ ሳይወጣ ከቀረ ተቀጪዉ ከአንድ የስራ ቦታ፣ከአንድ አሰሪ ዘንድ ፣ከአንድ የስራ ተቋም ሳይለቅ ወይም ከመኖሪያ ሥፍራዉ ሳይወጣ ወይም በመንግስት ባለሥልጣኖች ከሚጠበቅ ከአንድ የተወሰነ ስፍራ ሳይለይ የግዴታ ስራዉን እንዲያከናዉን ፍርድ ቤቱ ሊያደርግ ይችላል::

በእስራት ምትክ በግዴታ ስራ ጥፋተኛዉ እንዲቀጣ በፍርድ ቤት የሚሰጠዉ ዉሳኔ ከተቀጪዉ ገቢ ላይ እየተቀነስ ለመንግስት ገቢ የሚሆነዉን የገንዘብ ልክ፣ የግዴታ ስራዉ የሚፈፀምበትን ስፍራ፣ ቅጣቱ የሚቆይበትን ጊዜ እንዲሁም በተቀጪዉ ላይ የሚደረገዉን የቁጥጥር ዓይነት ማመልከት ያለበት ሲሆን ለመንግስት ገቢ እንዲሆን የሚወሰነዉ መጠን ከተቀጪዉ የድካም ዋጋ ወይም በስራ ፍሬዉ ከሚያገኘዉ ጥቅም ከአንድ ሶስተኛ መብለጥ አይችልም::

በእስራት ምትክ በግዴታ ስራ እንዲቀጣ የተወሰነበት ወንጀለኛ በፍርድ ቤቱ የተጣለበትን ዉሳኔ የጣሰ ወይም በዉሳኔዉ መሰረት ለመፈፀም ፈቃደኛ ሳይሆን የቀረ እንደሆነ ሳይፈፀም የቀረዉ የግዴታ ስራ ወደ ቀላል እስራት ተለዉጦ ቅጣቱን እንዲፈፅም ይደረጋል(አንቀፅ 104(2):: ይህም ማለት ለምሳሌ ከተወሰነበት የግዴታ ስራ ዘመን ዉስጥ ግማሹን በትክክል ፈፅሞ ከሆነ ይኽዉ ተይዞለት ላልፈፀመዉ የግዴታ ስራ ዘመን ብቻ የቀላል እስራት ቅጣት ይጣልበታል ማለት ነዉ::

ሠ. ተጨማሪ ቅጣቶች

ህጉ ከዚህ በላይ ከተቀመጡት ቅጣቶች በተጨማሪ ተጨማሪ ቅጣቶችንም ፍርድ ቤቱ ሊጥል እንደሚችል ያመለክታል:: ተጨማሪ ቅጣቶች ራሳቸዉን ችለዉ የሚጣሉ ቅጣቶች ሳይሆኑ በማሟያነት የሚወሰዱ እርምጃዎች ናቸዉ:: ተጨማሪ ቅጣቶችን ለመጣል በልዩ ክፍሉ በወንጀል ድንጋጌዉ ላይ ተዘርዝረዉ መገኘት አይኖርባቸዉም:: ማስጠንቀቂያ፣ወቀሳ፣ ጥፋተኛዉ ይቅርታ እንዲጠይቅ ማዘዝ በተጨማሪ ቅጣትነት የሚጠቀሱ ናቸዉ:: ወንጀሉ በጣም ቀላል በሆነ ጊዜ እነዚህ ቅጣቶች ለዋናዉ ቅጣት ምትክ ሆነዉ ሊያገለግሉ እንደሚችሉም ተደርግጎ እናገኛለን::(ቁጥር 122(2)

ከዚህ በተጨማሪ ከመብት መሻር፣ከመከላከያ ሰራዊት አባልነት ማስወገድ ወይም ከደረጃ ዝቅ ማድረግ በተጨማሪ ቅጣትነት ሊወሰኑ የሚችሉ ናቸዉ::

ረ. **የጥንቃቄ እርምጃዎች**

የወንጀል ሕጉ ከዚህ በተጨማሪ ወንጀለኛዉ የተወሰነ ቦታ እንዳይደርስ፣ወይም ከተወሰነ ቦታ እዳይወጣ ወዘተ የጥንቃቄ እርምጃዎች ፍርድ ቤት ሊወስን እንደሚችል ያስቀምጣል::(ከቁጥር 129-153)

1. **ስለቅጣት አወሳሰን የወንጀል ሕጉ አጠቃላይ ድንጋጌዎች**

የወንጀል ሕጋችን ለእያንዳንዱ የወንጀል ድርጊት የቅጣት መነሻ መድረሻ አስቀምጧል::ይሁንና እነዚህን የቅጣት መነሻና መድረሻ መካከል ያለዉ ልዩነት ሰፊ ስለሆነ፣ዳኛዉ ለቅጣት አወሳሰኑ እንዲረዳዉ በመጀመሪያዉ ታላቅ ክፍል አንደኛዉ መፅሀፍ ርእስ ሶስት ስለቅጣት አወሳሰን የሚረዱ ድንጋጌዎችን እናገኛለን::በዚህ ክፍል እነዚህን አጠቃላይ ድንጋጌዎች ለመመልከት እንሞክራለን::

ቅጣት ሲወስን ታሳቢ ሊደረጉ የሚገባቸዉ ሁኔታዎች ምን እንደሆኑ በወንጀል ሕጉ በቁጥር 88(2)የተመለከቱ ሲሆን፣ እነርሱም፡-

* የወንጀል አድራጊዉን ግላዊ የአደገኛነትነ መጠን፣
* ያለፈ የህይወት ታሪኩን፣
* ወንጀል ለማድረግ ያነሳሱትን ምክንያቶችና የሃሳቡን አላማ፣
* የግል ኑሮዉን ሁኔታ፣
* የትምህርቱን ደረጃ፣
* የወንጀሉ ከባድነት እና
* የአፈፃፃሙ ሁኔታዎች የሚሉ ናቸዉ::

የገንዘብ መቀጮ ሲወሰንም ታሳቢ ሊደረጉ የሚገባቸዉ ነጥቦች በቁጥር 90(2)

ተመልክቶ እናገኛለን::

* የወንጀሉን ክብደት፣
* የአደገኛነቱን መጠን፣
* የሃብቱን ሁኔታ፣
* የገቢ ምንጩን፣
* ስለቤተሰቦቹ አስተዳደር ያለበትን ሽክም፣
* የሙያ ስራዉን፣
* ከስራዉ የሚያገኘዉን ገቢ መጠን፣
* እድሜዉን፣
* የጤንነቱን ሁኔታ የሚሉ ናቸዉ::

ከዚህ በተጨማሪ ቅጣቱን ለማክበድ ወይም ለማቅለል የሚያስችሉ ምክንያቶችንም በሚመለከት በዚሁ ክፍል ተዘርዝረዉ እናገኛለን:: እነዚህም ጠቅላላ የቅጣት ማክበጃዎችና ማቅለያዎች እንዲሁም ልዩ የቅጣት ማክበጃዎችና ማቅለያዎች ተብለዉ ተዘርዝረዋል::

* 1. ጠቅላላ የቅጣት ማክበጃዎች

ጠቅላላ የቅጣት ማክበጃ ምክንያቶች በቁጥር 84 የተመለከቱ ሲሆን እነርሱም፣

ሀ. ወንጀሉን ያደረገዉ በከሀዱነት ወይም በወስላታነት፣ወራዳነትን ወይም መጥፎ

አመልን በሚያሳይ ምቀኝነት፣ጥላቻ፣ስግብግብነት፣መጥፎ ነገርን ለመስራት ወይም

ሰዉን ለመጉዳት ፍፁም ፈቃደኛ በመሆን፣ በተለየ ክፋትወይም ጨካኝነት እንደሆነ፣

ለ. ስልጣኑን ፣ተግባሩን ወይም የተጣለበትን እምነት ወይም ሀላፊነት ያላግባብ

በመገልገል እንደሆነ፣

ሐ. ወንጀለኛዉ በቀድሞ ጥፋኝነቱ፣ ወንጀልን ማድረግ ሙያ ወይም ልማድ አድርጎ

መያዙ፣ወይም የወንጀሉ አፈፃፀም ዘዴ፣ጊዜ ቦታና የአፈፃፀሙ አኳኋን በተለይም

በሌሊት ወይም በሽብር ወይም በሁከት ለአደጋ ሽፋን ወይም በጦር መሳሪያ ወይም

በሌላ አደገኛ መሳሪያ ወንጀሉን በማድረግ የተለየ አደገኛነቱን አሳይቶ እንደሆነ፣

መ. ወንጀለኛዉ ወንጀሉን ያደረገዉ ወንጀል ለመፈፀም በተደረገ ስምምነት መሰረት

ወይም ከሌሎች ጋር በመሆን ወይም ወንጀል ለመፈፀም ከተቋቋመ ቡድን ጋር

በመስማማት ወይም አባል በመሆን ይልቁንም እንደወንጀል ቡድን ሹም፣

አደራጅ ወይም መሪ በመሆን እንደሆነ፣ወይም

ሠ. ወንጀለኛዉ ወንጀሉን ያደረገዉ በእድሜዉ፣በጤንነቱ፣ በኑሮዉ ወይም

በስራዉ ሁኔታ ልዩ ጥበቃ በሚያሻዉ ሰዉ ላይ በተለይም ለመከላከል አቅም

በሌለዉ፣ መንፈስ ደካማ፣በሽተኛ ወይም የአካል ጉዳተኛ ፣እስረኛ ወይም

በቅርብ ዘመዱ ላይ ወይም የበላዩ ወይም የበታቹ በሆነ ሰዉ ላይ፣ በሕግ

በተቋቋመ ባለስልጣን ወይም የሥራ ግዴታዉን በማከናወን ላይ በሚገኝ

በአንድ የህዝብ አገልጋይ በሆነ ሰራተኛ ላይ የሆነ እንደሆነ፣

የሚሉ ናቸዉ:: እነዚህ ምክንያቶች ከሞላ ጎደል በቁጥር 88 በጥቅሉ ከተቀመጡት መለኪያዎች ከፊሉን በዝርዝር ያስቀመጡ መሆናቸዉን መረዳት ይቻላል::

* 1. ጠቅላላ የቅጣት ማቅለያዎች

ጠቅላላ የቅጣት ማቅለያዎች በቁጥር 82 የጠመለከቱት ሲሆኑ፣እነርሱም፣

ሀ. ወንጀለኛዉ ወንጀሉን እስካደረገበት ጊዜ ድረስ የዘወትር ጠባዩ መልካም እንደሆነና

ያጠፋዉም በእዉቀት ማነስ፣ባለማወቅ ፣ በየዋህነት ወይም ባልታሰበና ድንገተኛ

አጋጣሚ እንደሆነ፣

ለ. ወንጀለኛዉ ወንጀሉን ያደረገዉ በተከበረና በግል ጥቅም ላይ ባልተመሰረተ ፍላጎት

ወይም ከፍ ባለ ሃይማኖታዊ፣ሞራላዊ ወይም ማህበራዊ እምነት ተነሳስቶ እንደሆነ፣

ሐ. ወንጀለኛዉ ወንጀሉን የፈፀመዉ ከፍተኛ ቁሳዊ እጦት ወይም የሕሊና

ስቃይ ደርሶበት ከፍ ያለ አደጋ የሚያመጣ ነገር የተቃጣበት መስሎት፣

መሰረት ያለዉ ፍርሀት አድሮበት ወይም ደግሞ ሊታዘዝለት በሚገባዉ

ወይም በስልጣኑ ስር በሚያስተዳድረዉ ሰዉ ተፅዕኖ ምክንያት እነደሆነ፣

መ. ወንጀለኛዉ ወንጀሉን የፈፀመዉ የተበደለዉ ሰዉ ጠባይ ከብርቱ ፈተና ላይ

ጥሎት፣ በከባድ ፀብ ቀስቃሽነት ወይም በአስፀያፊ ስድብ ምክንያት ወይም

ደም ከሚያፈላ ንዴት፣ስቃይ ወይም ብስጭት ላይ ጥሎት እንደሆነ፣ወይም

ከፍ ያለ አስገዳጅነት ባለዉ ስሜትን በሚለዉጥ ሁኔታ ወይም ምክንያት

ባለዉ መንፈስ ሁከት ላይ ሆኖ እንደሆነ ወይም፣

ሠ. ወንጀለኛዉ ወንጀሉን ካደረገ በኋላ በእዉነት የተፀፀተ መሆኑን፣ በተለይም

በደል ላደረሰበት ሰዉ አስፈላጊዉን እርዳታ በማድረግ ፣ወይም ጥፋቱን

በመገንዘብ ራሱን ለፍትሕ አካላት በማቅረብ ወይም የወንጀሉ ጥፋት

ላደረሰዉ ጉዳት በተቻለ መጠን በመካስ መፀፀቱን በተግባር አሳይቶ እንደሆነ

ወይም ተከስሶ ፍርድ ቤት በቀረበ ጊዜ በክስ ማመልከቻዉ ላይ

የተመለከተዉን የወንጀል ዝርዝር በሙሉ ያመነ እንደሆነ ነዉ::

የሚሉ ናቸዉ:: ከእነዚህ ዉስጥ ከፊሎቹ በቁጥር 88(22) ዉስጥ ያሉትን መልሰዉ የሚጠቅሱ ናቸዉ::

ከዚህ በላይ በህጉ ከተመለከቱት ጠቅላላ የቅጣት ማክበጃና ማቅለያ ምክንያቶች ሌላ በቂ የሆነ ምክንያት ዳኛዉ ካገኘ በዚህ መሰረትም ቅጣቱን ማክበድ ወይም ማቅለል እንደሚችል በቁጥር 86 ተደንግጎል:: ይሁንና ዳኛዉ እነዚህን ምክንያቶች ሲቀበል ለምን እንደተቀበለ መግለፅ እንደሚኖርበት ተመልክቷል::

ጠቅላላ የቅጣት ማክበጃና ማቅለያ ምክንያቶች በሚኖሩት ጊዜ ቅጣቱ የሚከብድበትን መጠን ወይም የሚቀልበትን ደረጃ በሚመለከት በወንጀል ህጉ ከቁጥር 119-183 ተዘርዝረዉ እናገኛለን::

* 1. ልዩ የቅጣት ማክበጃ ምክንያቶች

ሕጉ ከዚህ በላይ ከተገለፁት ጠቅላላ የቅጣት ማክበጃና ማቅለያ ምክንያቶች በተጨማሪ ልዩ የቅጣት ማክበጃና ማቅለያ ምክንያቶችን ዘርዝሮ እናገኛለን::

ደጋጋሚ ወንጀለኛነት

አንድን ሰዉ ደጋጋሚ ወንጀለኛ ነዉ ለማለት በወንጀል ህጉ ሊሟሉ የሚገባቸዉ መመዘኛዎችን እናገኛለን::

1. ከወንጀለኛ መቅጫ ህጉ ቁጥር 67 ድንጋጌ ይዘት ለመረዳት እንደሚቻለዉ ደጋጋሚ ወንጀለኛ ለማለት የመጀመሪያ መመዘኛ በወንጀለኛዉ ላይ ከዚህ ቀደሞ የወንጀል ክስ ቀርቦበት የእስራት ቅጣት የተወሰነበት መሆን አለበት::አዲሱን ወንጀል በፈፀመበት ወቅት ቀደሞ ሲል ፈፅሞት በነበረዉ የወናጀል ድርጊት ምክንያት የወንጀል ክስ ያልቀረበበት ወይም ክስ ቢቀርብበትም ገና በጉዳዩ ላይ የጥፋተኝነት ዉሳኔና ቅጣት ያልተጣለበት ከሆነ የደጋጋሚ ወንጀለኛነት መስፈርት አልተሟላም ማለት ነዉ::
2. ከዚሁ ጎን ለጎን ሊረሳ የማይገባዉ ነጥብ በመጀመሪያዉ ወንጀል ቅጣቱ የእስራት ሊሆን የሚገባዉ መሆኑ ነዉ::በዚህም መሰረት አንድ ሰዉ በመጀመሪያዉ ወንጀል የተፈረደበት የገንዘብ መቀጮ፣የግዴታ ስራ ወይም ወቀሳን ማስጠንቀቂያ ከሆነ ለደጋጋሚነት ማሟያ ነጥብ አይሆንም ማለት ነዉ::
3. አንድን ሰዉ ደጋጋሚ ወንጀለኛ ለማለት በሶስተኛነት ሊታይ የሚገባዉ መመዘኛ ወንጀለኛዉ ከዚህ ቀደሞ የተወሰነበትን ቅጣት በሙሉ ወይም በከፊል ከፈፀመበት ወይም በአዋጅ ምህረት ቅጣቱ ከቀረለት ጊዜ ጀምሮ በአምስት ዓመት ጊዜ ዉስጥ ሌላ ወንጀል የፈፀመ መሆን አለበት::
4. አራተኛዉ የደጋጋሚ ወንጀለኛነት መመዘኛ ወንጀለኛዉ አዲሱን ወንጀል የፈፀመዉ አስቦ መሆን አለበት የሚል ነዉ::በዚህ መሰረት በቸልተኝነት የተፈፀመ ወንጀል ደጋጋሚ ወንጀለኛ አያሰኝም ማለት ነዉ::
5. አምሰተኛ መመዘኛ ወንጀለኛዉ የፈፀመዉ አዲስ ወንጀል ቢያንስ እስከ ስድስት ወር ቀላል እስራት የሚያስቀጣ ወንጀል ሊሆን ይገባል::

በወንጀለኛ የተፈፀመዉ አዲስ ወንጀለኛ ከዚህ በላይ በተዘረዘሩት በህጉ ላይ በተደነገጉት የደጋጋሚነት መስፈርቶች መሰረት ደጋጋሚ ወንጀለኛ ነዉ የሚያሰኘዉ ከሆነ በወንጀል ሕጉ አንቀፅ 188(1) ላይ እንደተደነገገዉ በመርህ ደረጃ ፍርድ ቤቱ ለአዲሱ ወንጀል በህጉ ልዩ ክፍል ወንጀለኛዉ ጥፋተኛ የተባለበት ድንጋጌ የቅጣት ጣራ እጠፍ እስኪሆን ድረስ ቅጣቱን አክብዶ መወሰን ይችላል:: በመሆኑም ወንጀለኛዉ ጥፋተኛ የተባለበትን የህጉ ልዩ ክፍል ድንጋጌ የቅጣት ጣራ አልፎ ወንጀለኛዉ ጥፋተኛ ለተባለበት ወንጀል ከተመለከተዉ የቅጣት ጣራ እጥፍ እስኪሆን ድረስ ፍርድ ቤቱ መወሰን ይችላል ማለት ነዉ::

ከዚህ በላይ የተጠቀሰዉ በወንጀል ሕጉ የተካከከዉ ለደጋጋሚ ወንጀለኛ በመርህ ደረጃ የሚኖረዉ የቅጣት አወሳሰን ዘዴ ነዉ:: የተደጋገሙት ወንጀሎች ቁጥር ብዛት ያላቸዉ ከሆነ እንዲሁም የወንጀለኛዉ የአጥፊነት ደረጃና የድርጊቱ አደገኝነት ከባድ ከሆነ ፍርድ ቤቱ ለአዲሱ ወንጀል በህጉ ልዩ ክፍል ወንጀለኛዉ ጥፋተኛ በተባለበት ድንጋጌ ላይ የጠጠቀሰዉን የቅጣት ጣራ በማለፍ በወንጀል ህጉ ጠቅላላ ክፍል ለቅጣቱ ዓይነት እስከሰፈረዉ ከፍተኛ ቅጣት ድረስ ሊወሰን ይችላል(የወንጀል ሕግ አንቀፅ 188(2)):: እንዲሁም ወንጀለኛዉ ልማደኛ ደጋጋሚ ከሆነ ፍርድቤቱ ለመጨረሻዉ አዲስ ወንጀል የሚጥለዉ ቅጣት በህጉ ልዩ ክፍል ወንጀለኛዉ ጥፋተኛ በተባለበት ድንጋጌ ላይ ከተጠቀሰዉን ቅጣት ጣራ የግድ በማለፍ መሆን ያለበት ስለመሆኑ በፍርድ ቤቱ ላይ አስገዳጅ በሆነ ሁኔታ በዚሁ ንዑስ አንቀፅ ላይ ተደንግጓል::

ተደራራቢ ወንጀሎች

ተደራራቢ ወንጀሎች በአጠቃላይ በአንድ ሰዉ ሁለት ወይም ከሁለት በላይ የሆኑ ወንጀሎች ተፈፅመዉ ሲገኙ ያለዉ ሁኔታ የሚመለከት ሲሆን ሁለት ወይም ቁጥራቸዉ ከዚያ በላይ የሆኑ ወንጀሎች ተደራራቢ ናቸዉ ሊባሉ የሚችሉት የሚችሉት ሁለተኛዉ ወንጀል ከመፈፀሙ በፊት መጀመሪያ በተፈፀመዉ ወንጀል ላይ ፍርድ አልተሰጠ እንደሆነ ነዉ::

* 1. ልዩ የቅጣት ማቅለያ ምክንያቶች

በአዲሱ የወንጀል ሕግ በልዩ ሁኔታ ቅጣትን ለማቅለል የሚያስችሉ ሁኔታዎች በቁጥር 83 ላይ በግልጽ የተጠቀሱት ምክንያቶች ዝምድና የጠበቀ ወዳጅነት ቢሆኑም በህጉ ጠቅላላ ወይም ልዩ ክፍል ዉስጥ ፍርድ ቤቱ በመሰለው ቅጣት ማቅለል ይቻላል የተባለባቸው ምክንያቶች ሁሉ ልዩ የቅጣት ማቅለያ ምክንያቶች ናቸው (ቁጥር 83(1))፡፡

ልዩ የቅጣት ማቅለያ ምክንያቶች በሚኖሩበት ጊዜ የቅጣት አወሳሰንንበተመለከተ በወንጀል ሕጉ አንቀጽ 83(2) እና 122 ላይ እንደተመለከተው የወንጀለኛው ጥፋት በጣም ከባድ ካልሆነና የዝምድና ወይም የወዳጅነት ትስስሩ /ግንኙነቱ/ እጅግ ጥብቅ ከሆነ ወንጀለኛውን በማስጠንቀቅ ወይም በወቀሳ ብቻ ፍርድ ቤቱ ሊያልፈው ይችላል፡፡ከዚህ ወጭ ባሉ ልዩ የቅጣት ማቅለያ ምክንያቶች ግን ፍርድ ቤቱ በመሠለዉ ቅጣትን ማቅለል የሚችል ቢሆንም የሚወሰነዉ ቅጣት በህጉ ጠቅላላ ክፍል ለየቅጣቱ ዓይነት ከተደነገገዉ መነሻ ቅጣት ዝቅ ሊል አይችልም(አንቀፅ 180)::ይህም ማለት:-

* የገንዘብ ቅጣት አንቀፅ 90 መሰረት ከብር አስር ሊያንስ አይችልም
* የቀላል እስራት በአንቀፅ106 መሰረት ከአስር ሊያንስ አይችልም
* የፅኑ እስራት ቅጣት በአንቀፅ 108 መሰረት ከአንድ ዓመት ሊያንስ አይችልም::

1. **በጥፋተኛዉ ላይ ለጊዜዉ ጥፋት አለመጣልና በገደብ ስለመልቀቅ**
   1. ጥፋተኛ ሆኖ በተገኘ ሰዉ ላይ ቅጣት አለመጣል (ለቅጣት

ዉሳኔ ጊዜ መስጠት)

የወንጀል ሕጉ ወንጀል አድራጊዉ ጥፈተኛ መሆኑ በተረጋገጠ ጊዜ ሁሉ ቅጣት እንዲጣልበት ማድረግ ዋናዉ አቅጣጫ ቢሆንም በተወሰኑ ሁኔታዎች ዳኛዉ ቅጣት ከመጣል ወይም ቅጣቱን እንዲፈፀም ከማድረግ መወሰን የሚያስቸል ስልጣን እንዳለዉ በህጉ ተመልክቷል::

* 1. **ቅጣት እንዳይፈፀም ማገድ**

ፍርድ ቤት አንድ ተከሳሽ ጥፋተኛ መሆኑን ካረጋገጠን የሚገባዉን ቅጣት ከወሰነ በኋላ ወንጀለኛዉ ለወደፊቱ ጠባዩን ለማረም እንደሚችል እምነት ሊጣልበት የሚገባዉና ይህ ፅኑ ማስጠንቀቂያ ብቻ እስከመጨረሻዉ ጠባዩና እንዲያሻሽል እንደሚያደርገዉ የገመተ እንደሆነ የቅጣቱን አፈፃፀም አግዶ የፈተና ጊዜ ለወንጀለኛዉ ሊሰጠዉ ይችላል(አንቀፅ 192)::ፍርድ ቤቱ ቅጣት እንዳይፈፀም የሚሰጠዉ ትዕኣዝ የጥንቃቄ እርምጃዎችን ሊመለከት የማይችል ሲሆን ከዋና ቅጣቶች በተጓደኝ የሚጣሉ ተጨማሪ ቅጣቶችና በተመለከተ ግን እንደ አግባብነቱ አብረዉ ታግደዉ እንዲቆዩ ወይም ተፈፃሚ መሆናቸዉ እንዲቀጥል ፍርድ ቤቱ ሊወስን ይችላል::

በአንድ ወንጀለኛ ላይ የተወሰነ ቅጣት ሊገደብ የማይችልባቸዉ ሁኔታዎች በወንጀል ሕጉ አንቀፅ194(1) ላይ የተመለከቱ ሲሆን እነርሱም፡-

1. ከዚህ በፊት የፅኑ እስራት ቅጣት ወይም ከሶስት ዓመት የሚበልጥ ቀላል እሰራት ቅጣት ተወስኖበት የነበረ ከሆነና አሁን እንደገና በፈጸመዉ አዲስ ወንጀል ምክንያት ከእነዚህ ቅጣቶች አንዱ የሚወሰንበት የሆነ እንደሆነ የተወሰነበት ቅጣት ሊገደብበት አይችልም::
2. ምንም እንኳ ወንጀለኛዉ ከአሁን በፊት ወንጀል ፈፅሞ ያልተ ቀጣ ቢሆንም አሁን በተከሰሰበት ወንጀል ከአምስት ዓመት የበለጠ ፅኑ እስራት ቅጣት የሚፈረድበት ከሆነ ቅጣቱ ሊታገድለት አይችልም:: ይህ መስፈርት በወንጀል ህጉ እንዲካተት የተደረገ አዲስ መስፈርት ነዉ::ለመጀመሪያ ጊዜ ጥፋተኛ የሆነ ሰዉ ከምን በላይ ቢፈረድበት ቅጣቱ ሊገደብለት እንደማይችል በወንጀለኛ መቅጫ ህጉ ላይ የተደነገገ ነገር አልነበረም::ስለዚህ ጉዳይ ሳይደነገግ በመቅረቱ ፍርድ ቤቶች ከፈለጉ እስከ ዕድሜ ልክ ፅኑ እስራት ሊገድቡ ቢችሉ የሚያግዳቸዉ ነገር አልነበረም:: ፍርድ ቤቱ ለወንጀለኛዉ የሚሰጠዉን የፈተና ጊዜ ፣በፈተና ጊዜዉ ወቅት ወንጀለኛዉ ሊከተለዉ የሚገባዉን የመልካም ጠባይ አመራር፣የአጠባበቅና የመቆጣጠር ደንቦችን በተመለከተ ከዚህ በላይ የተገለፁት ጉዳዮች ቅጣት እንዳይፈፀም ፍርድ ቤቱ በሚያግድበት ጊዜም ተፈፃሚነት ያላቸዉ ጉዳዮች ናቸዉ::

ፍርድ ቤቱ ለጥፋተኛዉ በሰጠዉ የፈተና ጊዜ ዉስጥ ምንም ዓይነት ጥፋት ካልፈፀመ ማለትም ጥፋተኛዉ የፈተና ጊዜዉን በጥሩ ሁኔታ ካሳለፈና ፈተናዉ መልካም ፍሬ ካስገኘ በጥፋተኛዉ ላይ ተወስኖበት የነበረዉ ቅጣት እስከ መጨረሻዉ ቀሪ ይሆንለታል::

1. የቅጣት አወሳሰን ላይ የሚታዩ ችግሮች

አጠቃላይ የህጉን አቀራረፅ ስንመለከት ዳኛዉ ማክበጃና ማቅለያ ምክንያቶችን መሰረት አድርጎ ቅጣቱን ከማስተካከሉ በፊት በወንጀል ድንጋጌዉ ተፈፀመ ለተባለዉ ወንጀል መነሻ ቅጣት ሊወስን እንደሚገባዉ የሚያመለክት ነዉ::በመቀጠልም ዳኛዉ በመጀመሪያ ማክበጃ ምክንያቶች መሰረት አድርጎ ቅጣቱን ማስላት እንደለበት ይደነግጋል::ከዚያም ማቅለያ ምክንያቶች መሰረት አድርጎ ቅጣቱን እንደሚያቀል::

ደጋጋሚ ወንጀል ወይም ተደራራቢ ወንጀል ሲሆን ደግሞ መጀመሪያ በደጋጋሚነት ወይም ተደራራቢ ወንጀል የሚወሰነዉ ቅጣት ከተወሰነ በኋላ በቀጣይነት ጠቅላላ ማክበጃዎችን እንዲሁም ማቅለያዎችን መሰረት አድርጎ በቅደም ተከተል ቀጣቱ እንደሚወሰን ይደነግጋል::

ህጉ እንደሚያዘዉ ተግባራዊ መደረግ ያለበት የቅጣት ማክበኛዎች ከቀረቡ ፣ በቀረቡት ማክበጃዎች መሰረት ቅጣቱን ማክበድ ነዉ:­­:ይሁንና ሁሉም ማክበጃዎች ተሟልተዉ በሚገኙ ጊዜ መድረሻዉ መሆን ያለበት የትኛዉ ነዉ?ለወንጀሉ የጠቀመጠዉ ጣሪያ ነዉ?በአንድ የወንጀል ድንጋጌ ዉስጥ የሚወድቁ ወንጀሎች ቢሆኑም አንዱ ከሌላዉ የሚበላለጥ በመሆኑ፣ለሁሉም ተመሳሳይ ጣሪያ ላይ መድረስ ተገቢ ነዉ?አንድ ማክበጃ ብቻ ቢሆን መድረሻዉ የት ነዉ? ሁለት ማክበጃ ቢኖር መድረሻዉ የት ነዉ? ወዘተ:: አነዚህም ለዳኛዉ ሕሊናዊ ዳኝነት የተተዉ ናቸዉ::

በአቃቢ ሕግ የሚቀርቡ የቅጣት አስተያተቶች አብዛኛዉን ጊዜ የሚከተለዉኝ ይመስላል::

* ሪከርድ ስላለበት ቅጣ ከብዶ ይወሰን፣
* ለወንጀለኛዉና ለህዝብ ትምህርት የሚሰጥ ቅጣት ይወሰን፣
* በተከሰሰበት ቁጥር ያለዉ ቅጣት ተመጣጣኝ ይወሰን፣
* ከተሰጠዉ ሃላፊነትና አደራ አንፃር ትምህርት የሚሰጥ ቅጣት ይወሰን፣
* ሆን ብሎ ከህግ ሸሽተ በማምለጡ ተገቢዉ ቅጣት ይሰጠዉ፣
* ከፍተኛ የመንግስት ሃብት የመዘበረ በመሆኑ ከብዶ ይቀጣ፣
* በአፍቅሮ ንዋይ የስራ ስለሆነ ቅጣቱ ይክበድ፣
* ካደረሰዉ ጉዳት አንፃር ተመጣጣኝ ቅጣት ይሰጠዉ፣
* በስግብግብነት በመስራቱ ከብዶ ይወሰን፣
* ሪከርድ ስለሌለበት ተገቢዉን ቅጣት ይሰጠዉ፣
* ድርጊቱ አደገኛ ስለሆነ ከብዶ ይወሰን፣

የሚሉ ናቸዉ::

በተከሳሽ የሚቀርቡት የቅጣት ሃሰቦች ከሞላ ጎደል የአቃቤ ህጉን የሚመስሉ ናቸዉ::

* ሪከርድ የሌለዉ በመሆኑ
* ብዙ ቤተሰብ የሚያስተዳድር በመሆኑ
* ህብረተሰቡ ዉስጥ ጥሩ ጠባይ ስላለዉ
* ጥፋተኛ የሆኑት ለራሳቸዉ ጥቅም ሳይሆን ለሕዝብ ጥቅም በመሆኑ
* ቤተሰቦች በከፍተኛ ችግር ላይ ያሉ በመሆኑ
* ብቁ ትምህርት የሌለዉ በመሆኑ
* የደከሙ እናት አለዉ
* በመንግስት ስራ ብዙ ያገለገለ በመሆኑ
* በወጣትነት የእድሜ ክልል የሚገኙ ስለመሆን
* ተፈርዶብኝ በእስር ላይ የምገኝ ስለሆነ
* በእስር ላይ በቆየሁበት ጊዜ ተምሬያለሁ
* ከመንግስት ስራ ሌላ መተዳደሪያ የለኝም::

እነዚህ አጠቃላይ ምክንያቶች ዳኛዉን ቅጣት ለመወሰን አንዳንድ ነገር ያመለክቱት ካልሆነ በስተቀር ለቅጣት አወሳሰኑ በቂ ናቸዉ ሊባሉ የሚቻሉ አይደሉም::በአጠቃላይ ስንመለከተዉ ዳኞች በዚህ መልኩ ተገቢዉ ርዳታ ሳይቀርባላቸዉ ነዉ የሚወስኑት::

ዳኞች ቅጣት ሲወስኑስ እንዴት ነዉ የሚወስኑት?

**ቅጣት ለማክበድ**

* የወንጀል ሪከርድ አለዉ::
* የወንጀል አፈፃፀሙ አደገኛ ነዉ::
* በወስላታነት የተፈፀመ ነዉ::
* ወንጀል የተፈፀመዉ አስቀድሞ ዝግጅት ተደርጎበት በመሆኑ አደገኛነቱ ያሳያል
* ስልጣኑንም አለአግባብ በመጠቀም በመሆኑ የአፈፃጸሙን አደገኛነት ያሣያል
* በተሳትፎ ደረጃም ሌሎችን በማሳተፍ በመምራት አስተዋፅኦ አድርጓል
* ድርጊቱ የተፈፀመዉ በአፍቅሮ ንዋይ በመሆኑ
* በትምህርት የዳበረና ክፉና ደጉን በሚገባ የሚያዉቅ በመሆኑ

**ቅጣትን ለማቅለል**

* የወንጀል ሪከርድ የለዉም ስለሆነም አደገኛ አይደለም::
* የቤተሰብ አስተዳዳሪ ነዉ ::
* ታማሚዉ ማረሚያ ቤት ቢገባ ሞቱ ይፋጠናል::
* ብዙ ዓመት በመንግስት መስሪያ ቤት ያገለገለ በመሆኑ
* የድርጊቱ አፈፃፀም አደገኛነትን አያሳይም
* የግል ተበዳይ ጉዳት አልደረሰበትም
* አፈፃፀሙ ቀላል ነዉ ::
* ሪከርድ ስላልቀረበበት የቀድሞ ታሪኩ መልካም ነበር::
* ተከሳሽ በጎ አድራጊ በመሆኑ
* በጀት እንዳይመለስና ክልሉ እንዲጠቀም ብለዉ በመሆኑ
* ጡረተኛና በእድሜ የገፋ በመሆኑ
* የአስም በሽታ ያለበት በመሆኑ
* ትምህርት የሌላቸዉና በቅንነት የተፈፀመ በመሆኑ
* ፍ/ቤት ብዙ በመመላለሳቸዉ ትምህርት አግኝተተዋል
* የማክበጃ ምክንያት ስለሌለ ­­፣ሪከርድ ስላልቀረበ
* ድርጊቱን ከግንዛቤ ማነስ በተነሳ ፈፅመዉታል
* በግል ስሜት እንጂ የግል ጥቅም ለማግኘት ብለዉ አይደለም
* እናቱን የሚጦርና ከስራ ተባሮ ዝቅተኛ ስራ በመስራት ላይ መሆኑ ግምት ውስጥ ገብቷል::
* ድርጊቱን ፍትሀዊ ስራ የሰሩ መስሏቸዉ የፈፀሙት ነው
* ድርጊታቸዉም ከባድ ባለመሆኑ ቅጣቱ ሊቀል ይገባል

በሚል በጥቅሉ ካስቀመጡ በኋላ ለማክበዱም ሆነ ለማቅለሉ ምን ያህል እንደጨመሩም ሆነ እንደቀነሱ ሳያስቀምጡ ፣የትኛዉን መስፈርት እንደሚጠቀሙ ሳይገልፁ በጥቅሉ የግራ ቀኙን ሃሳብ አገናዝበን የሚከተለዉን ቅጣት ሰጥተናል ይላሉ::

መነሻ ቅጣት መጠኑ ስንት እንደሆነ፣በማክበጃነት የተቀመጡት ምክንያቶች ቅጣት በማክበድ ያላቸዉ አስተዋፅኦ እንዲሁም ማቅለያ ምክንያቶች እንዴት አገልግለዉ ቅጣቱ እንደቀለለ ለማወቅ አይቻልም::

1. **የቅጣት አወሳሰን የታሰበዉን ግብና አላማ ሊደረጉ ስለሚገባቸዉ ተግባራት**

በሕጉ ላይ በግልፅ ተገልጾ ባይቀመጥም አጠቃላይ ከቅጣት አወሳሰን ጋር ያለዉን የህጉን አቀራረፅ ስንመለከት ቅጣቱን ለመወሰን የሚከተለዉን ቅደም ተከተል መከተል እንዳለበት እንገነዘባለን::ምክንያቱም ከወንጀል ህጉ ቁጥር189(1) እንደምንረዳዉ ዳኛዉ በመጀመሪያ የቅጣት ማክበጃዎችን መሰረት አድርጎ ቅጣቱን ያከብዳል ስለሚል፣ቅጣቱን ከማክበድ በፊት መነሻ ቅጣቱን ሊወስን እንደሚገባ ያመላክታል:: ከዚህ በመነሳት ቅደም ተከተሉ የሚከተለዉን ይመስላል ማለት ይቻላል::

1. መነሻ ቅጣትና ያስቀምጣል:: (መነሻ ቅጣቱን ሲያስቀምጥ ደጋጋሚ ከሆነ አክብዶ መነሻ ቅጣቱን ያስቀምጣል)
2. ተከሳሹ ከአንድ በላይ በሆነ ወንጀል ጥፋተኛ ተብሎ ከሆነ ለእያንዳንዱ መነሻ ቅጣት ያስቀምጥና ይደምረዋል
3. በማክበጃነት የተቀበላቸዉ ምክንያቶች ከአሉ፣ እነዚህን ምክንያቶች በማስቀመጥ ቅጣቱን በምን ያህል ሊከብዱ እንደሚገባ ምክንያቶችን አስቀምጦ ቅጣቱን አክብዶ ይወስናል::
4. በማቅለያነት የተቀበላቸዉ ምክንያቶች ከአሉ፣እነዚህን ምክንያቶች በማስቀመጥ ቅጣቱን በምን ያህል ሊያቀሉ እንደሚገባ ምክንያቶችን አስቀምጦ ቅጣቱን ያቀላል::

በዚህ መሰረት ደምሮ፣ጨምሮ፣ ቀንሶ በመጨረሻ የሚደርስበት ለወንጀለኛዉ የሚወሰንበት ቅጣት ይሆናል ማለት ነው::